Ши шо дӀаделира. Хьалимата и сийлахь-деза бер Макка юха ца далийра. ТӀаккха Амината дукха ойланаш йинера. Шен кӀант схьавалаве аьлла, хабар дахьийта кечлуш яра иза. Эххар а схьакхечира Хьалимат, нанна дукхавезарг валош, цуьнан ден-ненан хӀусаме. Хьомечу шен берана сихъелла дуьхьал хьаьдира Аминат. Цуьнан бӀаьргаш чуьра хиш хьаьвдира. Къевллина маравоьллира цо шен кӀант. Дукха сагатдарна, йист а ца хилалуш йиснера иза. Халла меттавеана, кӀантаца къамел дан йолаелира, цуьнан беснеш тӀехула а, хазачу месаш тӀехула а куьг хьаькхира хазачу, боккачу шина бӀаьрге хьаьжира, Мухьаммада хаза товш дегӀдаккхар гира. ТӀаккха элира нанас: „Ма хаза ву-кха хьо! Дала декъалвойла хьо“. Хьалимат шеца цхьаьна а йолуш, Аминат цӀа чу елира, цо ирахӀоттийтира кӀант, волавалийтира, шена тӀе вадийтира. ТӀаккха схьалаьцна, маравоьллира цо иза, марайоллийтира нана а. ТӀаккха Амината элира: „Сан деган са ду-кха хьо, сан бӀаьргийн нур ду-кха хьо“. Эццахь Аминатна дагавеара шен цӀийнда ӀабдуллахӀ: „Давис-кха, иза хӀинца дийна велахьара, хаза кхиъна хӀара шен кӀант ган“, — аьлла. Иза хила йиш йоций а хаьара цунна.